**Ministru kabineta noteikumu projekta**

**“Grozījumi Ministru kabineta 2020. gada 9. jūnija noteikumos Nr. 360 “**[**Epidemioloģiskās drošības pasākumi Covid-19 infekcijas izplatības ierobežošanai**](https://likumi.lv/ta/id/315304-epidemiologiskas-drosibas-pasakumi-covid-19-infekcijas-izplatibas-ierobezosanai)**”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2020. gada 9. jūnija noteikumos Nr. 360 “Epidemioloģiskās drošības pasākumi Covid-19 infekcijas izplatības ierobežošanai”” (turpmāk – projekts) mērķis ir 1) noteikt, ka ja vakcinēta persona ir inficējusies, viņas sadarbspējīga vakcinācijas sertifikāta darbība tiek apturēta uz obligātās izolācijas laiku,2) noteikt Nacionālajam veselības dienestam, pamatojoties uz kriminālprocesa virzītāja sniegto informāciju, pienākumu anulēt vai atjaunot Vienotajā veselības nozares elektroniskajā informācijas sistēmā informāciju par vakcinācijas faktu pret Covid-19 infekciju un sadarbspējīgu vakcinācijas sertifikātu pret Covid-19,3) precizēt Nacionālā veselības dienesta tiesības apstrādāt personas datus vakcinācijas informācijas sistēmā  un salīdzināt tos ar Vienotās veselības nozares elektroniskās informācijas sistēmas datiem, lai identificētu  pret Covid-19 nevakcinētās personas un informētu tās par iespēju saņemt vakcīnu pret Covid-19. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Izdoti saskaņā ar Epidemioloģiskās drošības likuma 3. panta otro daļu, 14. panta pirmās daļas 5. punktu, 19. panta pirmo un 2.1 daļu, 19.1 pantu, 30. panta trešo daļu, 31. panta piekto daļu, 39. panta pirmo un otro daļu un Covid-19 infekcijas izplatības pārvaldības likuma 4. panta 1., 2., 3., 4., 5., 6., 7., 8., 9., 10., 11., 12., 13., 14., 15., 16., 17., 18. un 21. punktu un 6.1panta otro daļu un 6.3panta otro daļu, [6.4 panta](https://likumi.lv/ta/id/315278-covid-19-infekcijas-izplatibas-parvaldibas-likums#p6.4) otro daļu, [6.7panta](https://likumi.lv/ta/id/315278-covid-19-infekcijas-izplatibas-parvaldibas-likums#p6.7) pirmo, otro un trešo daļu, [6.9 panta](https://likumi.lv/ta/id/315278-covid-19-infekcijas-izplatibas-parvaldibas-likums#p6.9) otro daļu un [10.4panta](https://likumi.lv/ta/id/315278-covid-19-infekcijas-izplatibas-parvaldibas-likums#p10.4) trešo daļu, Farmācijas likuma 5. panta 3. un 12. punktu.Veselības ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Novēršot tehnisku neprecizitāti noteikumi tiek papildināti ar 14. 6 12. punktu, atļaujot amatiermākslas kolektīvu nodarbības un mēģinājumus īstenot klātienē iekštelpās grupā līdz 30 personām, nodrošinot vienai personai ne mazāk kā 3 m2 no pieejamās platības, bet ārtelpās grupās līdz 50 personām, nodrošinot, ka šo grupu dalībnieki nesatiekas. Šāds regulējums ir spēkā, līdz Covid-19 gadījumu skaits uz 100 000 ir mazāks par 100, līdz brīdim, kamēr tas nepārsniedz 120.2.Šobrīd tiek reģistrēti arī inficēšanās gadījumi ar SARS-CoV-2 vīrusu starp personām, kas vakcinētas pret Covid-19. Kaut gan personām, kas vakcinētas pret Covid-19, inficēšanās ar SARS-CoV-2 norit ļoti vieglā formā, bieži bez slimības pazīmēm, cilvēki ir infekciozi daudz īsāku brīdi un arī izdala mazāku vīrusa koncentrāciju nekā nevakcinētas personas, tomēr arī vakcinētām personām inficēšanās gadījumā ir jāievēro obligātā izolācija, kuras laikā nedrīkst apmeklēt sabiedriskas vietas un veidot ciešus kontaktus ar citiem cilvēkiem. To paredz jau šobrīd spēkā esošie normatīvie akti.Tajā pat laikā noteikumi paredz, ka pret Covid-19 vakcinēta persona var izmantot sadarbspējīgu vakcinācijas sertifikātu un, to uzrādot, var brīvi, bez ierobežojumiem un neveicot Covid-19 testu apmeklēt sabiedriskas vietas, izmantot pakalpojumus utml. Noteikumi neparedz sertifikāta darbības apturēšanu uz laiku, ja vakcinēts cilvēks tomēr ir inficējies ar SARS-CoV-2. Lai novērstu šo pretrunu un izslēgtu iespēju vakcinētiem cilvēkiem inficēšanās gadījumā apmeklēt sabiedriskas vietas, uzrādot sadarbspējīgu vakcinācijas sertifikātu, ir jāveic grozījumi noteikumos Nr.360, lai paredzētu sadarbspējīga vakcinācijas sertifikāta darbības apturēšanu uz obligātās izolācijas laiku - 11 dienas pēc inficēšanās apstiprināšanas. Tādēļ tiek papildināts noteikumu 38.16 punkts, kas nosaka to, ka līdz 11. dienai kopš parauga ņemšanas datuma pirmā pozitīvā testa vienas saslimšanas epizodes ietvaros, ar kuru laboratoriski tika apstiprināta Covid-19 infekcija, nosakot SARS-CoV-2 vīrusa RNS, tiek apturēts vakcinācijas sertifikāts.2. Šobrīd Nacionālais veselības dienests saņem no tiesībsargājošajām iestādēm (kriminālprocesa virzītājiem) informāciju no kriminālprocesiem par konstatētajiem gadījumiem (faktiem), kad Vienotajā veselības nozares elektroniskās informācijas sistēmā tiek ievadīta informācija par personām veikto vakcināciju pret Covid-19 infekciju, tomēr faktiski vakcinācija nav notikusi. Pamatojoties uz Vienotajā veselības nozares elektroniskās informācijas sistēmā ievadīto informāciju, personai ir tiesības iegūt sadarbspējīgu vakcinācijas sertifikātu par vakcināciju pret Covid-19. Lai nodrošinātu epidemioloģiskās drošības pasākumu ievērošanu Covid-19 infekcijas izplatības ierobežošanai un ierobežotu nepamatoti iegūtu sadarbspējīgu vakcinācijas sertifikātu par vakcināciju pret Covid-19 izmantošanu, nepieciešams normatīvajā aktā noteikt Nacionālajam veselības dienestam, pamatojoties uz kriminālprocesa virzītāja sniegto informāciju, pienākumu anulēt vai atjaunot Vienotajā veselības nozares elektroniskajā informācijas sistēmā informāciju par vakcinācijas faktu pret Covid-19 infekciju un sadarbspējīgu vakcinācijas sertifikātu pret Covid-19. Dati par vakcinācijas faktu un sertifikātu informācijas sistēmās netiktu dzēsti, tiktu apturēta šo datu izmantošana, nepieciešamības gadījumā pēc kriminālprocesa virzītāja sniegtās informācijas vakcinācijas fakts un vakcinācijas sertifikāts pret Covid-19 tiktu atjaunots. Eiropas Parlamenta un Padomes 2016. gada 27. aprīļa regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ direktīvu 95/46/EK (Vispārīgā datu aizsardzības regula) (turpmāk – Datu regula) 5. panta 1. punkta d) apakšpunkts nosaka, ka viens no personas datu apstrādes principiem ir - personas dati ir precīzi un, ja vajadzīgs, atjaunināti; ir jāveic visi saprātīgi pasākumi, lai nodrošinātu, ka neprecīzi personas dati, ņemot vērā nolūkus, kādos tie tiek apstrādāti, bez kavēšanās tiktu dzēsti vai laboti. Savukārt minētā panta 2.punkts nosaka, ka pārzinis ir atbildīgs par atbilstību 1. punktam un var to uzskatāmi parādīt. Ņemot vērā iepriekš minēto, Nacionālajam veselības dienestam kā sistēmas pārzinim ir tiesības un pienākums nodrošināt precīzus datus tā uzturētajā Vienotajā veselības nozares elektroniskās informācijas sistēmā.2. Noteikumi arī tiek papildināti ar normu, kas paredz to, ka personai nav iespēja saņemt testēšanas sertifikāti, laikā, kamēr personai ir noteikta stingrā izolācija, lai novērstu gadījumus, kad viltus negatīva SARS-CoV-2 antigēna testa dēļ persona pieprasa testēšanas sertifikātu sabiedrisku vietu apmeklēšanai vai ceļošanai.3. Nepieciešams precizēt ārējā normatīvā aktā Nacionālā veselības dienesta tiesības apstrādāt personas datus vakcinācijas informācijas sistēmā  un salīdzināt tos ar Vienotās veselības nozares elektroniskās informācijas sistēmas datiem, lai atbilstoši Ministru kabineta noteikumos noteiktajam uzdevumam identificētu  pret Covid-19 nevakcinētās personas un informētu tās par iespēju saņemt vakcīnu pret Covid-19 infekciju.Plānotais datu apstrādes mērķis atbilst  Datu regulas 9. panta 2. punkta i) apakšpunktam - “apstrāde ir vajadzīga sabiedrības interešu dēļ sabiedrības veselības jomā, piemēram, aizsardzībai pret nopietniem pārrobežu draudiem veselībai”. Tāpat personu datu apstrāde notiek atbilstoši Datu regulas 5.panta pirmajā daļā noteiktajiem principiem, t.i. tiks apstrādāts tikai minimālais nepieciešamais datu apjoms par personas vakcinācijas faktu. |
| 3. | Projekta izstrādē iesaistītās institūcijas un publiskas personas kapitālsabiedrības | Veselības ministrija, Slimību profilakses un kontroles centrs, Nacionālais veselības dienests |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Vakcinācijā iesaistītās ārstniecības personas, inficētās vakcinētās personas, viltus vakcinētās personas. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar.  |
| 3. | Administratīvo izmaksu monetārs novērtējums | Administratīvās izmaksas (naudas izteiksmē) gada laikā mērķgrupai, ko veido fiziskas personas, nepārsniedz 200 eiro, bet mērķgrupai, kuru veido juridiskas personas, – 2000 eiro. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Projekts šo jomu neskar. |
| 2. | Atbildīgā institūcija | Projekts šo jomu neskar. |
| 3. | Cita informācija |  |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc projekta izstrādes paredzēts informāciju par veiktajiem grozījumiem ievietot Veselības ministrijas, SPKC un NVD tīmekļvietnēs, kā arī paredzēts to elektroniski izplatīt iesaistītajām organizācijām un institūcijām. |
| 2. | Sabiedrības līdzdalība projekta izstrādē | Tā kā projekts tiek virzīts steidzamības kārtā, sabiedrības iesaiste projekta izstrādē netika organizēta. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekts šo jomu neskar. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

|  |  |
| --- | --- |
| Veselības ministrs |  D. Pavļuts |

Vīza: valsts sekretāre I.Dreika